Са побољшањем економских прилика у земљи многи од њих су успели да се извуку испод линије сиромаштва и поправе свој социоекономски положај. Анализа сиромаштва у Србији и Црној Гори (СРЈ), која почива на линији сиромаштва утврђеној на бази вредности минимума потрошачке корпе производа и услуга неопходних за задовољавање потреба домаћинстава, показује да је број сиромашних опао од 2.413 хиљада у 1992. на 2.183 хиљаде у 1995, односно 1.833 хиљаде у 1997. години. Одговарајуће стопе сиромаштва су износиле редом 23,1%, 20,7%, и 17,3% У 1999. удео сиромашних у укупном становништву СР Југославије (овог пута без КиМ) достиже 29,4%. На повећање размера сиромаштва превасходно је утицало НАТО бомбардовање, које је довело до осетног пада реалног друштвеног производа, што се неповољно одразило на висину плата, пензија и социјалних давања, посматраних у реалном изразу.